यूपी: अस्पताल से अस्पताल भटकी गर्भवती महिला, सड़क किनारे दिया बच्चे को जन्म | UP: shrawasti woman gives birth on road after hospitals allegedly turn her away - Hindi Oneindia
» यूपी: अस्पताल से अस्पताल भटकी गर्भवती महिला, सड़क किनारे दिया बच्चे को जन्म
लखनऊ। उत्तर प्रदेश के श्रावस्ती जिले में अस्पतालों की लापरवाही के कारण एक गर्भवती महिला ने सड़क किनारे बच्चे को जन्म दिया। मह‍िला के परिजन अस्‍पतालों के चक्‍कर काटते रहे लेकिन उसे कहीं भी भर्ती नहीं क‍िया गया। डीएम ने इस घटना की जांच के ल‍िए एक कमेटी बनाने की बात कही है। पूरा मामला श्रावस्ती के भिनगा इलाके का बताया जा रहा है जहां स्वास्थ्य विभाग की अंधेरगर्दी एक बार फिर सामने आई है।
बताया जा रहा है कि महिला को लेकर उसके परिजन अस्पतालों के चक्कर काटते रहे लेकिन उसे भर्ती नहीं किया और अंत में महिला ने सड़क पर ही बच्चे को जन्म दिया। ये घटना 28 अगस्त की बताई जा रही है। वहीं, महिला के पति का कहना है कि पहले जिस अस्पताल में गए वहां से जिला अस्पताल रेफर कर दिया गया। जिला अस्पताल जाने के बाद बहराइच रेफर कर दिया गया। इसके बाद वहां से लखनऊ जाने को कहा जाने लगा।
इस दौरान महिला को लेकर परिजन इधर-उधर घूमते रहे लेकिन कहीं भी भर्ती नहीं किया गया और महिला दर्द से झटपटाती रही। इसके बाद महिला ने सड़क किनारे बच्चे को जन्म दिया। वहीं, मामला संज्ञान में आने पर श्रावस्ती के जिलाधिकारी दीपक मीणा ने कहा कि इसकी जांच के लिए एक कमेटी बनाई गई है। उन्होंने कहा कि जो भी दोषी पाया जाएगा उसके खिलाफ कार्रवाई की जाएगी।
ये भी पढ़ें: आखिरकार अखिलेश यादव से अलग होकर शिवपाल ने बनाई नई पार्टी, दिया ये नाम
uttar pradesh shrawasti hospital pregnant woman श्रावस्ती
UP: shrawasti woman gives birth on road after hospitals allegedly turn her away